Jens Peter Vernersen (S), 2005-04-01:
Bliver virksomheder, der hidtil ikke har betalt skat i Danmark, fremover beskattet?
Det er vel egentlig det spørgsmål, der er helt afgørende, når vi skal tage stilling til det her lovforslag.
Hvis man ser i lovforslaget, kan man se, at der faktisk gives et fuldstændig klart svar, fordi de økonomiske konsekvenser for erhvervslivet ikke er til stede.
Det vil sige, at der ikke kommer mere skat ind, sådan som det er beskrevet.
Det betyder altså, at det lovforslag, vi behandler, i hvert fald ikke bidrager til, at multinationale selskaber kommer til at betale den skat, som formentlig er udeholdt.
Alle husker jo tilbage til 2001, hvor vismændene sagde, at det er rigtig store beløb, der er udeholdt.
Måske var de ikke helt så store, men det var milliardbeløb, man pegede på.
Det er også tankevækkende, at da man havde lavet den kontrol, der ligger svar på fra skatteministeren, havde mange virksomheder – ud af 186 var der 50 – rod i papirerne.
Det betød, at der skulle ske forhøjelser på 600 mio. kr. – 665 mio. kr. er det endda.
Jeg har tidligere spurgt, hvilket bødeforlæg der er givet de virksomheder, og svaret har været, at der skam ikke har været nogen sanktioner.
Den mulighed kommer nu så til stede med den nye lovgivning.
Det vil selvfølgelig være interessant at få afklaret, at hvis man havde haft den bødemulighed for de virksomheder, hvad det så ville have givet i bødeindtægter, og hvor mange bøder der ville være blevet opkrævet.
Lad mig også sige, at når man kontrollerer 186 virksomheder og et andet antal her i 2003 og 2004, skal man jo huske på, at det altså er ud af 9.000 selskaber.
I så få selskaber finder man så store fejl, men alle de andre selskaber bliver jo mindre kontrolleret.
Der er i hvert fald ikke nogen, der har været nævnt som kontrolleret.
Det, man også ser med det her lovforslag, er, at mellemstore virksomheder tages ud, hvis de har under 250 medarbejdere.
Det er så 3.000, som ikke bliver omfattet af denne ordning.
Det synes vi måske heller ikke er særlig hensigtsmæssigt.
Oprindelig var der en revisionserklæring, sådan at revisorerne skulle skrive under på, at tingene var i orden.
Det vil vi selvfølgelig også forfølge under udvalgsarbejdet, for er det så stort et problem at lave de revisorerklæringer, når man i forvejen er inde at revidere regnskaberne?
Det mener vi vi må have en afklaring på fra skatteministerens side, sådan at det ikke bare bliver et spørgsmål om, at man ikke vil lave disse revisorerklæringer, fordi man så bliver bundet op.
Som sagt rejser det mange spørgsmål, og for vores eget vedkommende, for Socialdemokraternes vedkommende, vil vores stillingtagen selvfølgelig være afhængig af, om der nu også er en virkning af de bøder, som bliver påtænkt.
Hvis det er et lille skridt i den rigtige retning, vil vi formentlig ende med at stemme for forslaget.
Men jeg vil godt sige, at når bødeforslagene overhovedet kommer på banen, skal man jo se tilbage på de forespørgsler, der har været her i Folketingssalen, og de debatter, der har været, hvor vi netop har fremsat forslag til vedtagelse om, at der skulle indføres bøder.
Det er hidtil blevet afvist af regeringen, så det er sådan set et skridt fremad, man tager på nuværende tidspunkt.